《甲子岁后园秋色四首 其三 葡萄》
元代·郝经

深院荒草长，短蔓裂塼缝。葡萄本西果，南国谁与种？

插芦为扶本，灌溉甚珍重。瘦骨紫节舒，龙头青线控。

蟠蟠上疏篱，茜茜将远纵。遭遇虽后时，取实望秋仲。

摘露添俎豆，庶閒馆人供。谁知六月旱？卉木焦死众。

断秧馀几花，强勉著土拥。竟作缠结枯，日绕空悼痛。

肺渴口重乾，望梅心欲烘。忽忆河陇秋，满地无歇空。

支离半空架，串草十里洞。拇乳积成岸，澒癑接梁栋。

一派玛瑙浆，倾注百千瓮。往岁见沙陀，回鹘正来贡。

诏赐琥珀心，雪盛瓶尽冻。查牙饮流澌，气压黑马湩。

一旦离魏阙，五载犹在宋。见此复何时？鸟道目逆送。

作者简介：（1223—1275）元泽州陵川人，字伯常。郝天挺孙。金亡，徙顺天，馆于守帅张柔、贾辅家，博览群书。应世祖忽必烈召入王府，条上经国安民之道数十事。及世祖即位，为翰林侍读学士。中统元年，使宋议和，被贾似道扣留，居真州十六年方归。旋卒，谥文忠。为学务有用。及被留，撰《续后汉书》、《易春秋外传》、《太极演》等书，另有《陵川文集》。